### Beslutningstema

Økonomiudvalget orienteres om borgerrådgiverens beretning for 2022, hvorefter den sendes til orientering i Kommunalbestyrelsen.

### Historik

I henhold til § 6 i vedtægten for Tønder Kommunes borgerrådgiver afgiver Borgerrådgiveren en årlig beretning til Økonomiudvalget, som efterfølgende sendes til Kommunalbestyrelsen til orientering.

### Sagsfremstilling

Det fremgår af vedtægten, at borgerrådgiveren i sin beretning redegør for sin virksomhed og påpeger eventuelle forhold, som ikke er tilfredsstillende i kommunens sagsbehandling og betjening. Beskrivelsen af sådanne forhold ledsages af konkrete anbefalinger fra borgerrådgiveren.

I beretningen kaster borgerrådgiveren et tilbageblik på de 13 måneder siden sidste beretning og giver blandt andet eksempler på, hvordan beretningen for perioden 1. juni – 1. december 2021 blev brugt som afsæt for en konstruktiv dialog med forvaltningen om organisatorisk læring.

Borgerådgiveren har f.eks. bidraget til følgende forbedringstiltag:

• Workshop om metoden Styrket Borgerkontakt for alle medarbejdere hos Kultur, Frivillighed og Sundhed

• Mødefacilitering af brainstormmøder hos Sygedagpengeafdelingen om konkrete forbedringstiltag i den mundtlige og skriftlige kommunikation med borgerne

• Samarbejde med kommunens samskabelseskonsulent om en workshoprække for alle medarbejdere og ledere på direktørområdet Teknik, Klima og Beskæftigelse – herunder introduktion til metoden Styrket Borgerkontakt

Borgerrådgiveren følger op på anbefalingerne fra sidste beretning samt redegør for henvendelser til borgerrådgiveren i perioden fra 1. december 2021 til 31. december 2022.

Der er i alt registreret 97 henvendelser til borgerrådgiveren i Tønder Kommune i perioden. 71 henvendelser kommer fra borgere. Heraf kan de 20 betegnes som klagerelaterede henvendelser. Ellers er det behovet for vejledning om lovgivning og muligheder samt støtte i kontakten med kommunen, der fylder mest blandt borgerhenvendelserne.

De resterende 26 henvendelser er interne og kommer fra kommunens medarbejdere og ledere, der f.eks. ønsker afklaring af, om det kan være relevant at inddrage borgerrådgiveren i en konkret sag.

Beretningen afsluttes med borgerrådgiverens tre anbefalinger til fokuspunkter i forhold til mulig forbedring af sagsbehandlingen og borgerbetjeningen.

De tre anbefalinger er:

1. Øget fokus på tværgående samarbejde og dialog

2. Forsat fokus på øget inddragelse af borgere i eget forløb

3. Overvej muligheden for at oprette et kommunalt tilbud om økonomisk rådgivning til pressede familier

### Lovgrundlag

Vedtægt for Tønder Kommunes borgerrådgiver.

### Borgerrådgiveren indstiller,

at beretningen for 2022 tages til efterretning, og

at indstillingen videresendes til Kommunalbestyrelsen.

Beslutning fra Økonomiudvalget, 9. februar 2023, pkt. 7:

Indstillingen anbefales.

### Beslutning

Taget til efterretning.